I. Mikloš, minister financií SR: (2003-04-23):
Z. Martináková, podpredsedníčka NR SR: Ďakujem, pán minister. Slovo má spoločný spravodajca z výboru pre financie, rozpočet a menu pán poslanec Jozef Hurban, prosím ho, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán poslanec. J. Hurban, poslanec: Vážená pani predsedajúca, vážené kolegyne, kolegovia, vážený pán minister. Dovoľte mi, aby som vás stručne oboznámil so spoločnou správou výboru Národnej rady pre financie rozpočet a menu, ústavnoprávneho výboru a výboru pre sociálne veci a bývanie, o výsledku prerokovania vládneho návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavenom sporení a zákon č. 483/2001 Z. z. o bankách, v druhom čítaní. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade túto spoločnú správu výborov. Národná rada pridelila predmetný návrh zákona trom výborom - Výboru Národnej rady Slovenskej republiky pre financie, rozpočet a menu, Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci a bývanie, ktoré predmetný návrh zákona prerokovali. Uvedené výbory odporúčajú návrh schváliť s pozmeňujúcimi a doplňujúcimi návrhmi , ktoré sú uvedené pod bodmi 1 až 11 spoločnej správy, ktorú má každý poslanec na stole. Gestorský výbor na základe stanovísk výborov odporúča Národnej rade Slovenskej republiky vládny návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov a zákon č. 483/2001 Z. z. o bankách schváliť s pozmeňujúcimi a doplňujúcimi návrhmi. Pani predsedajúca, mám poverenie výboru, aby po skončení rozpravy zákon prešiel do tretieho čítania. Otvorte, pani predsedajúca, prosím, rozpravu. Z. Martináková, podpredsedníčka NR SR: Ďakujem, pán poslanec, otváram rozpravu k tomuto bodu programu. Písomne sa do rozpravy prihlásil pán poslanec Hanzel, po jeho vystúpení otvorím možnosť hlásiť sa ústne do rozpravy. Ďakujem, páni poslanci. B. Hanzel, poslanec: Vážená pani predsedajúca, pán minister, pani kolegyne, kolegovia. Vzhľadom na to, že spoločná správa obsahuje veľa rôznych zmien, z ktorých niektoré sú viac, niektoré menej dôležité, navrhujem, aby sa o bode 11 v čl. 4 z predkladaného návrhu tlače 155a hlasovalo samostatne. Zdôvodnenie: Uvedený bod sa týka účinnosti zmeny pri štátnej prémii. Dovoľte, aby som citoval pána ministra v záverečnom slove v rozprave z 27. 2. 2003. Teraz citujem presne: „Posledná vec, ku ktorej sa chcem vyjadriť, je k tej úspore štátneho rozpočtu, lebo vznikajú tu nedorozumenia, čiže rád by som to vysvetlil. V roku 2003 nepočítame so žiadnym dopadom na štátny rozpočet, a to z toho dôvodu, že je polročné vyplácanie. Čiže ten dopad, tých 100 miliónov korún bude až v roku 2004. Teda je to v súlade so štátnym rozpočtom schváleným pre tento rok a tá potenciálna úspora 100 miliónov bude v roku 2004.“ Toľko citát. Vzhľadom na toto vyjadrenie pána ministra navrhujem, aby sme zbytočne neznervózňovali ľudí a navrhli účinnosť tejto zmeny od 1. 1. 2004. Môj procedurálny návrh je, navrhujem, aby sa hlasovalo samostatne o bode 11 z čl. 4 z tlače 155a. Ďakujem. Z. Martináková, podpredsedníčka NR SR: Páni poslanci, prihlásili ste sa do rozpravy, predpokladám, nie sú to faktické poznámky. Zároveň uzatváram možnosť hlásiť sa ústne do rozpravy. Ako prvý vystúpi v rozprave pán Vážny.